
ΕΥΡΩΠΑΪΚΗ ΕΝΩΣΗ ΕΥΡΩΠΑΪΚΟ ΚΟΙΝΩΝΙΚΟ ΤΑΜΕΙΟ

	ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΔΙΚΑΙΟΣΥΝΗΣ, ΔΙΑΦΑΝΕΙΑΣ 

& ΑΝΘΡΩΠΙΝΩΝ ΔΙΚΑΙΩΜΑΤΩΝ 

ΓΕΝΙΚΗ ΓΡΑΜΜΑΤΕΙΑ ΙΣΟΤΗΤΑΣ ΤΩΝ ΦΥΛΩΝ
Ειδική Υπηρεσία Εφαρμογής Επιχειρησιακών Προγραμμάτων Κ.Π.Σ. 2000-2006, Ε.Σ.Π.Α. και λοιπών Συγχρηματοδοτούμενων Επιχειρησιακών Προγραμμάτων
	Αθήνα,  18-05-2010
Α.Π.:  406    

	Μονάδα Δ’
Ταχ. Δ/νση: Κοραή 4

Ταχ. Κώδικας: 105 64 Αθήνα

Πληροφορίες: Ε. Βασιλάκου, Ν. Σερέτη. 
Τηλέφωνα: 213-1501478, 213-1501452.
Fax: 213-1501491

E-mails: evasilakou@mou.gr, nsereti@mou.gr

	


ΘΕΜΑ: Απόφαση πρόσκλησης εκδήλωσης ενδιαφέροντος για την επιλογή αναδόχου υλοποίησης του έργου: «Οδηγός Εφαρμογής των Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών», στους Άξονες Προτεραιότητας 10 (8 Περιφέρειες Σύγκλισης), 11 (3 Περιφέρειες Σταδιακής Εξόδου) και 12 (2 Περιφέρειες Σταδιακής Εισόδου), του Επιχειρησιακού Προγράμματος «Διοικητική Μεταρρύθμιση 2007-2013», σύμφωνα με τις διατάξεις του Π.Δ. 4/2002 «Εκτέλεση ενεργειών τεχνικής βοήθειας - στήριξης και διαχείριση των αντίστοιχων πόρων» (ΦΕΚ 3/Α/14-1-2002).
Ο ΥΠΟΥΡΓΟΣ ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ
Έχοντας υπόψη:
1. Τις διατάξεις:

· του «Κώδικα Νομοθεσίας για την Κυβέρνηση και τα Κυβερνητικά Όργανα», όπως κυρώθηκε με το άρθρο με αριθμό 1 του Π.Δ. 63/2005 (ΦΕΚ 98/Α/2005),
· του Π.Δ/τος 4/2002 «Εκτέλεση ενεργειών τεχνικής βοήθειας – στήριξης και διαχείριση των αντίστοιχων πόρων» (ΦΕΚ 3/Α/2002),

· του Π.Δ/τος 60/2007 «Προσαρμογή της Ελληνικής Νομοθεσίας στις διατάξεις της οδηγίας 2004/18/ΕΚ» (ΦΕΚ 64/Α/2007) και του Π.Δ. 118/2007 «Κανονισμός Προμηθειών Δημοσίου» (ΦΕΚ 150/Α/2007), εφαρμοζόμενων αναλογικά, για τις περιπτώσεις που ρητά ρυθμίζονται με το παρόν,
· Tου Π.Δ. 5/2008 (ΦΕΚ 17/Α/2008) «Οργανισμός της Γενικής Γραμματείας Ισότητας των Φύλων»,
· Του Π.Δ. 189/2009 (ΦΕΚ 221/Α/2009) «Καθορισμός και ανακατανομή αρμοδιοτήτων των Υπουργείων»,
· του Ν. 3614/2007 «Διαχείριση, έλεγχος και εφαρμογή αναπτυξιακών παρεμβάσεων για την προγραμματική περίοδο 2007-2013» (ΦΕΚ 267/Α/2007), όπως τροποποιήθηκε και ισχύει,
· του Ν. 3833/2010 (ΦΕΚ 40/Α/2010) "Προστασία της εθνικής οικονομίας – Επείγοντα μέτρα για την αντιμετώπιση της οικονομικής κρίσης",
2. Τον Κανονισμό (ΕΚ) με αριθμό 1083/2006 του Συμβουλίου της 11ης Ιουλίου 2006 περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του Κανονισμού (ΕΚ) με αριθμό 1260/1999,
3. Τον Κανονισμό (ΕΚ) με αριθμό 1828/2006 της Επιτροπής της 8ης Δεκεμβρίου 2006 για τη θέσπιση κανόνων σχετικά με την εφαρμογή του Κανονισμού (ΕΚ) με αριθμό 1083/2006 του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και του Κανονισμού (ΕΚ) με αριθμό 1080/2006 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Περιφερειακής Ανάπτυξης,
4. Τον Κανονισμό (ΕΚ) με αριθμό 1081/2006 του Ευρωπαϊκού Κοινοβουλίου και του Συμβουλίου της 5ης Ιουλίου 2006 για το Ευρωπαϊκό Κοινωνικό Ταμείο και την κατάργηση του Κανονισμού (ΕΚ) με αριθμό 1784/1999,
5. Την με αριθμό C (2007) 5528/9-11-2007 Απόφαση της Επιτροπής των ΕΚ για την έγκριση του Επιχειρησιακού Προγράμματος «Διοικητική Μεταρρύθμιση 2007-2013»,
6.  Την με αριθμό 14053/ΕΥΣ/1749/27-3-2008 (ΦΕΚ 540/Β/2008) Απόφαση του Υπουργού Οικονομίας και Οικονομικών για το Σύστημα Διαχείρισης, καθώς και το Εγχειρίδιο Διαδικασιών Διαχείρισης και Ελέγχου Συγχρηματοδοτούμενων Πράξεων του Υπουργείου Οικονομίας και Οικονομικών, όπως τροποποιήθηκε με την με αριθμό 43804/ΕΥΘΥ/2041/7-9-2009 όμοια απόφαση,
7. Tην με αριθμό 20278/ΕΥΣΣΑΑΠ/1070/16-4-2009, Απόφαση του ΥΠ.ΟΙ.Ο. για έγκριση του ετήσιου προγράμματος Τεχνικής Υποστήριξης της Εφαρμογής της Ε.Υ.Δ. του Ε.Π. «Διοικητική Μεταρρύθμιση» για το έτος 2009, όπως τροποποιήθηκε και ισχύει,
8. Την με αριθμό 1030/14-5-2009 Ανοικτή Πρόσκληση της Ειδικής Υπηρεσίας Διαχείρισης του ΕΠ «Διοικητική Μεταρρύθμιση 2007-2013» για υποβολή προτάσεων στο Ε.Π.,
9. Την με αριθμό 1560/3-9-2009 Απόφαση του Ειδικού Γραμματέα για τη Διοικητική Μεταρρύθμιση για την ένταξη του έργου με τίτλο: «Οδηγός Εφαρμογής των Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών», στους Άξονες Προτεραιότητας 10 (8 Περιφέρειες Σύγκλισης), 11 (3 Περιφέρειες Σταδιακής Εξόδου) και 12 (2 Περιφέρειες Σταδιακής Εισόδου), του Επιχειρησιακού Προγράμματος «Διοικητική Μεταρρύθμιση 2007-2013»,
10. Την με αριθμό ΔΔΟΙΚ/6383/1−12−2009 (ΦΕΚ 512/ΥΟΔΔ/07-12-2009) Απόφαση του Πρωθυπουργού και του Υπουργού Δικαιοσύνης, Διαφάνειας και Ανθρωπίνων Δικαιωμάτων για τον διορισμό της Γενικής Γραμματέως Ισότητας των Φύλων του Υπουργείου Δικαιοσύνης, Διαφάνειας και Ανθρωπίνων Δικαιωμάτων,
11. Την με αριθμό 8673/3-2-2010 (ΦΕΚ 142/Β/2010) Κοινή Απόφαση του Πρωθυπουργού και του Υπουργού Δικαιοσύνης, Διαφάνειας και Ανθρωπίνων Δικαιωμάτων, «Τροποποίηση της με αριθμό 142522/21−10−2009 (ΦΕΚ 2262/Β) Κοινής Απόφασης του Πρωθυπουργού και του Υπουργού Δικαιοσύνης, Διαφάνειας και Ανθρωπίνων Δικαιωμάτων “Ανάθεση αρμοδιοτήτων στον Υφυπουργό Δικαιοσύνης, Διαφάνειας και Ανθρωπίνων Δικαιωμάτων”», όπως τροποποιήθηκε με την με αριθμό 163529/21-12-2009 (ΦΕΚ 2601/Β/31-12-2009),
12. Την με αριθμό ΠΟΛ 1018/6-3-2010 Εγκύκλιο του Υπουργείου Οικονομικών με θέμα “Κοινοποίηση των διατάξεων των άρθρων 12 και 20 του ψηφισθέντος νομοσχεδίου για την «Προστασία της εθνικής οικονομίας – Επείγοντα μέτρα για την αντιμετώπιση της οικονομικής κρίσης», σχετικά με την αύξηση των συντελεστών Φ.Π.Α. από 15 Μαρτίου 2010”,
13. Το με αριθμό 654/16.04.2010 Έγγραφο της Ε.Υ.Δ. «ΔΙΟΙΚΗΤΙΚΗ ΜΕΤΑΡΡΥΘΜΙΣΗ 2007-2013» με το οποίο διατυπώνεται η σύμφωνη γνώμη της για τη διαδικασία προέγκρισης δημοπράτησης,
14. Το γεγονός ότι με την παρούσα προκαλείται συνολική δαπάνη ύψους εκατό χιλιάδων ευρώ (100.000,00€) συμπεριλαμβανομένου του αναλογούντος Φ.Π.Α. Η καταβολή του συμβατικού τιμήματος θα γίνει σε βάρος των πιστώσεων του Π.Δ.Ε. και θα βαρύνει τη Σ.Α.Ε. 020/8 – συνεχιζόμενο έργο της Σ.Α.Ε. 015/8 Έργο 2009ΣΕ01580147.
ΑΠΟΦΑΣΙΖΟΥΜΕ
1. Την έγκριση της διαδικασίας για την επιλογή αναδόχου υλοποίησης του έργου: «Οδηγός Εφαρμογής των Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών»,  στους Άξονες Προτεραιότητας 10 (8 Περιφέρειες Σύγκλισης), 11 (3 Περιφέρειες Σταδιακής Εξόδου) και 12 (2 Περιφέρειες Σταδιακής Εισόδου), του Επιχειρησιακού Προγράμματος «Διοικητική Μεταρρύθμιση 2007-2013», σύμφωνα με τις διατάξεις του άρθρου 3 παρ. 3 του Π.Δ. 4/2002 «Εκτέλεση ενεργειών τεχνικής βοήθειας - στήριξης και διαχείριση των αντίστοιχων πόρων» (ΦΕΚ 3/Α/2002),
2. Την έγκριση των τεχνικών προδιαγραφών του έργου και της διαδικασίας επιλογής όπως περιλαμβάνονται στο Παράρτημα «Αναλυτική περιγραφή και Τεχνικές Προδιαγραφές του έργου», το οποίο αποτελεί αναπόσπαστο μέρος της παρούσης,
3. Τον προϋπολογισμό του έργου που ανέρχεται στο ποσό των εκατό χιλιάδων ευρώ (100.000,00€) συμπεριλαμβανομένου του Φ.Π.Α. Η καταβολή του συμβατικού τιμήματος θα γίνει σε βάρος των πιστώσεων του Π.Δ.Ε. και θα βαρύνει τη Σ.Α.Ε. 020/8 – συνεχιζόμενο έργο της Σ.Α.Ε. 015/8 Έργο 2009ΣΕ01580147.

4. Τη διάθεση της παρούσας Απόφασης Πρόσκλησης Εκδήλωσης Ενδιαφέροντος και του συνημμένου Παραρτήματος αυτής, προς τους ενδιαφερόμενους που θα μπορούν να τα παραλαμβάνουν από τα γραφεία της Ειδικής Υπηρεσίας Εφαρμογής Επιχειρησιακών Προγραμμάτων Κ.Π.Σ. 2000-2006, Ε.Σ.Π.Α. και λοιπών Συγχρηματοδοτούμενων Επιχειρησιακών Προγραμμάτων της Γενικής Γραμματείας Ισότητας των Φύλων, Κοραή 4, 105 64 Αθήνα, 2ος όροφος, Γραφείο 11 κατά τις εργάσιμες ημέρες και ώρες από τις 09:00 π.μ. μέχρι τις 15:00 μ.μ. Τα έγγραφα αυτά θα βρίσκονται αναρτημένα στις ιστοσελίδες www.isotita.gr και www.epdm.gr, τουλάχιστον δεκαπέντε (15) ημερολογιακές ημέρες πριν την καταληκτική ημερομηνία υποβολής των προσφορών,
5. Την κατάθεση έγγραφων προσφορών των ενδιαφερομένων (σε έντυπη μορφή), με ισχύ τουλάχιστον 5 μηνών, έως την 04/06/2010 ημέρα Παρασκευή και ώρες από τις 09:00 π.μ. έως τις 13:00 μ.μ. στην Ειδική Υπηρεσία Εφαρμογής Επιχειρησιακών Προγραμμάτων Κ.Π.Σ. 2000-2006, Ε.Σ.Π.Α. και λοιπών Συγχρηματοδοτούμενων Επιχειρησιακών Προγραμμάτων της Γενικής Γραμματείας Ισότητας των Φύλων, Κοραή 4, 105 64 Αθήνα, 2ος όροφος, Γραφείο Πρωτοκόλλου. Η αποσφράγιση των φακέλων-προσφορών θα πραγματοποιηθεί την ίδια ημέρα (Παρασκευή 04/06/2010) στις 13:30 μ.μ. στην ίδια διεύθυνση,
6. Η τελική επιλογή του αναδόχου θα πραγματοποιηθεί με αιτιολογημένη απόφαση του Υπουργού Δικαιοσύνης, Διαφάνειας και Ανθρωπίνων Δικαιωμάτων, ύστερα από γνωμοδότηση τριμελούς Επιτροπής Διενέργειας και Αξιολόγησης Προσφορών που θα συγκροτηθεί για το σκοπό αυτό, βασιζόμενη στα κριτήρια αξιολόγησης που αναφέρονται στο Παράρτημα Ι της παρούσας Απόφασης.
	Ο ΥΠΟΥΡΓΟΣ 

	

	

	ΧΑΡΑΛΑΜΠΟΣ ΚΑΣΤΑΝΙΔΗΣ

	


Εσωτερική διανομή:
1. Γραφείο Υπουργού,
2. Γραφείο Υφυπουργού,
3. Γραφείο Γενικής Γραμματέως Ισότητας των Φύλων,
4. Διεύθυνση Διοικητικού-Οικονομικού & Οργάνωσης της Γ.Γ.Ι.Φ.,

5. Προϊσταμένη Ε.Υ.Ε./Γ.Γ.Ι.Φ.,
6. Μονάδα Δ’ της Ε.Υ.Ε./Γ.Γ.Ι.Φ. (Φάκελος Έργου),
Κοινοποίηση:

Ε.Υ.Δ. Ε.Π. «Διοικητική Μεταρρύθμιση 2007-2013»
Μεναίχμου & Θεοφιλοπούλου 18

117 43 Αθήνα
ΠΑΡΑΡΤΗΜΑ Ι. ΑΝΑΛΥΤΙΚΗ ΠΕΡΙΓΡΑΦΗ ΚΑΙ ΤΕΧΝΙΚΕΣ ΠΡΟΔΙΑΓΡΑΦΕΣ ΤΟΥ ΕΡΓΟΥ

	1. «Οδηγός Εφαρμογής Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών για τον Άξονα Προτεραιότητας 10 (8 Περιφέρειες Σύγκλισης)», προϋπολογισμού #56.850,00#€ (Απόφαση ένταξης 1560/3-9-2009).
2. «Οδηγός Εφαρμογής Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών για τον Άξονα Προτεραιότητας 11 (3 Περιφέρειες Σταδιακής Εξόδου)», προϋπολογισμού #39.190,00#€, (Απόφαση ένταξης 1560/3-9-2009).
3. «Οδηγός Εφαρμογής Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών για τον Άξονα Προτεραιότητας 12 (2 Περιφέρειες Σταδιακής Εισόδου)», προϋπολογισμού #3.960,00#€, (Απόφαση ένταξης 1560/3-9-2009).


	Διάρκεια Έργου
	Έξι (6) μήνες από την ημερομηνία υπογραφής της σύμβασης ανάθεσης

	Αθροιστικός

Προϋπολογισμός

του έργου
	100.000 € (συμπεριλαμβανομένου του αναλογούντος ΦΠΑ)

	Αναθέτουσα Αρχή
	Υπουργείο Δικαιοσύνης, Διαφάνειας και Ανθρωπίνων Δικαιωμάτων/ Γενική Γραμματεία Ισότητας των Φύλων / Ειδική Υπηρεσία Εφαρμογής Επιχειρησιακών Προγραμμάτων του ΚΠΣ 2000-2006, του Ε.Σ.Π.Α. και λοιπών συγχρηματοδοτούμενων επιχειρησιακών προγραμμάτων.

	Τόπος παράδοσης του έργου
	Αθήνα, έδρα της Αναθέτουσας Αρχής:

Ειδική Υπηρεσία Εφαρμογής Επιχειρησιακών Προγραμμάτων Κ.Π.Σ. 2000-2006, Ε.Σ.Π.Α. και λοιπών Συγχρηματοδοτούμενων Επιχειρησιακών Προγραμμάτων της Γενικής Γραμματείας Ισότητας των Φύλων, Κοραή 4, 105 64 Αθήνα, 2ος όροφος

	Κριτήριο Ανάθεσης
	Πλέον συμφέρουσα από οικονομική άποψη προσφορά


I. ΤΟ ΠΛΑΙΣΙΟ ΑΝΑΦΟΡΑΣ ΤΟΥ ΕΡΓΟΥ

Η ισότητα μεταξύ ανδρών και γυναικών αποτελεί σήμερα αναπόσπαστο μέρος της κοινωνικής πολιτικής της Ευρωπαϊκής Ένωσης και αναγνωρίζεται ως κρίσιμος παράγοντας για την οικονομική ανάπτυξη και την κοινωνική συνοχή. Από την περίοδο ένταξης της Ελλάδας στην Ευρωπαϊκή Ένωση, η ισότητα των φύλων αποτελεί πολιτικό και αναπτυξιακό στόχο, τόσο σε επίπεδο χάραξης και εφαρμογής εθνικής πολιτικής, όσο και σε επίπεδο έργων που η υλοποίησή τους χρηματοδοτείται από την Ευρωπαϊκή Επιτροπή.

Η αρχή των ίσων ευκαιριών για άνδρες και γυναίκες, ως στόχος στον οποίο όφειλαν να ανταποκριθούν τα Ευρωπαϊκά Διαρθρωτικά Ταμεία, ξεκίνησε στην κοινοτική νομοθεσία το 1988 για το Ευρωπαϊκό Κοινωνικό Ταμείο (Ε.Κ.Τ.). Στη συνέχεια επεκτάθηκε και στα υπόλοιπα Διαρθρωτικά Ταμεία και από το 1999 υιοθετήθηκε η διπλή στρατηγική για την επίτευξη της ισότητας: η ένταξη της διάστασης του φύλου (gender mainstreaming) στο σύνολο των πολιτικών και μέτρων που χρηματοδοτούνται από τα Ευρωπαϊκά Διαρθρωτικά Ταμεία και η εφαρμογή θετικών δράσεων υπέρ των γυναικών όπου εντοπίζεται η αναγκαιότητά τους.

Η ένταξη της διάστασης του φύλου σημαίνει ότι λαμβάνονται υπόψη οι επιπτώσεις όλων των γενικών μέτρων και παρεμβάσεων στην αντίστοιχη θέση των γυναικών και των ανδρών κατά το σχεδιασμό, την υλοποίηση, την παρακολούθηση και την αξιολόγησή τους. Η έννοια αυτή καλύπτει επίσης το σχεδιασμό, την υλοποίηση, την παρακολούθηση και την αξιολόγηση ειδικών συμπληρωματικών μέτρων και παρεμβάσεων με στόχο να προωθηθεί η ισότητα και να βρεθούν οι γυναίκες να συμμετέχουν και να ωφελούνται εξίσου με τους άνδρες.

Η αναθεώρηση των Ευρωπαϊκών Διαρθρωτικών Ταμείων, το Κοινοτικό Πλαίσιο Στήριξης και τα Επιχειρησιακά Προγράμματα για την προγραμματική περίοδο 2000-2006 εμπεριείχαν τη δέσμευση για την ένταξη της διάστασης του φύλου και την προώθηση ίσων ευκαιριών για γυναίκες και άνδρες, σε κάθε μέτρο, ενέργεια και έργο. Μάλιστα, στο πλαίσιο υλοποίησης του Γ’ Κοινοτικού Πλαισίου Στήριξης –και προκειμένου να τονιστεί η σημασία των δράσεων προώθησης της ισότητας των φύλων- ορίστηκε ποσοστό χρηματοδότησης 11,8% από τους πόρους του Ε.Κ.Τ. ειδικά για τις δράσεις αυτές.

Στην Ελλάδα, μια σειρά από νομοθετικές ρυθμίσεις σε πολλά επίπεδα έχουν ήδη διαμορφώσει το θεσμικό πλαίσιο για την de jure τήρηση της αρχής της ισότητας των φύλων και της μη διάκρισης στη βάση του φύλου σε όλες τις εκφάνσεις της κοινωνικής ζωής των πολιτών. Επιπλέον, μια σειρά από μελέτες και έργα έχουν εκπονηθεί μέχρι σήμερα για την καταγραφή της υπάρχουσας κατάστασης των ανισοτήτων ανάμεσα στα φύλα, σε όλους τους τομείς της οικονομικής και κοινωνικής ζωής τόσο σε εθνικό όσο και σε περιφερειακό επίπεδο. Είναι αξιοσημείωτο ότι οι επίσημες στατιστικές που τηρούνται από την Εθνική Στατιστική Υπηρεσία ενσωματώνουν τη μεταβλητή του φύλου προκειμένου να είναι εφικτή η συγκριτική τους μελέτη.

Η επίτευξη της ισότητας των φύλων αποτελεί έναν από τους στόχους του Εθνικού Στρατηγικού Πλαισίου Αναφοράς (Ε.Σ.Π.Α.). Για την εδραίωσή της ως τομεακής πολιτικής με οριζόντιο χαρακτήρα παρέμβασης, έχουν επιτευχθεί μια σειρά από δεσμεύσεις διαχειριστικού αλλά και ουσιαστικού χαρακτήρα, που είναι:

· η εισαγωγή στο Ε.Σ.Π.Α. του Γενικού Στόχου 11: «Η ανάδειξη του οικονομικού, κοινωνικού και αναπτυξιακού χαρακτήρα των θεμάτων ισότητας των φύλων, με την άμεση σύνδεσή τους με τις κυρίαρχες εθνικές πολιτικές προτεραιότητες (ανάπτυξη-απασχόληση – κοινωνική συνοχή)»,

· η ρητή αναφορά που γίνεται στο πλαίσιο του Γενικού Στόχου 12: Βελτίωση της ποιότητας των δημοσίων πολιτικών, κλπ.…, και αναφέρει: Σημαντικό οριζόντιο στόχο αποτελεί η αποτελεσματική ένταξη της εθνικής πολιτικής Ισότητας σε όλο το πεδίο της δημόσιας δράσης κλπ.
· η δέσμευση πόρων, όπως ρητά αναφέρεται σε όλα τα Επιχειρησιακά Προγράμματα (Ε.Π.), Τομεακά και Περιφερειακά, για την προαγωγή της ισότητας των φύλων με τον προσφορότερο τρόπο, με συγκεκριμένο ποσοστό από τον προϋπολογισμό του προγράμματος που θα καθοριστεί από την αντίστοιχη Επιτροπή Παρακολούθησης του Ε.Π.
· ο σχεδιασμός υλοποίησης συγκεκριμένων δράσεων υπέρ των γυναικών και δράσεων στήριξης της γυναικείας επιχειρηματικότητας και απασχόλησης, καθώς και η ενσωμάτωση της ισότητας στο σχεδιασμό και εφαρμογή όλων των αξόνων, δράσεων και προτεραιοτήτων στο σύνολο των Επιχειρησιακών Προγραμμάτων.

· η ένταξη ιδιαίτερου άξονα προτεραιότητας με τίτλο: «Ενδυνάμωση των πολιτικών ισότητας σε όλος το εύρος της Δημόσιας Δράσης» στο Ε.Π. ΔΙΟΙΚΗΤΙΚΗ ΜΕΤΑΡΡΥΘΜΙΣΗ του Υπουργείου Εσωτερικών. O Άξονας αυτός σχεδιάστηκε λαμβάνοντας υπόψη τις ευρωπαϊκές κατευθύνσεις αλλά και τις εθνικές προτεραιότητες για την ισότητα μεταξύ ανδρών και γυναικών, καθώς και το Γενικό Στόχο 11 του Ε.Σ.Π.Α., έτσι ώστε το Ε.Π. ΔΙΟΙΚΗΤΙΚΗ ΜΕΤΑΡΡΥΘΜΙΣΗ να διασφαλίζει: την προώθηση της ισότητας των φύλων με συγκεκριμένες δράσεις καθώς και την ενσωμάτωση της διάστασης του φύλου, οριζόντια, στο σύνολο των παρεμβάσεων του. Στόχος του Άξονα ΙΙΙ είναι η βελτίωση της ποιότητας και αποτελεσματικότητας των μηχανισμών και των δομών σχεδιασμού, εφαρμογής, παρακολούθησης και αξιολόγησης των μέτρων και των πολιτικών ισότητας καθώς και η αποτελεσματική ένταξη της διάστασης της ισότητας των φύλων σε όλο το εύρος της δημόσιας δράσης, στο επίπεδο της κεντρικής διοίκησης και της αυτοδιοίκησης μέσα από την ενεργοποίηση της κοινωνίας των πολιτών και των Μ.Κ.Ο. Έμφαση επίσης δίνεται στην ενίσχυση της παρουσίας και συμμετοχής των γυναικών στο δημόσιο και κοινωνικό τομέα και στα κέντρα λήψης αποφάσεων.
II. ΑΝΤΙΚΕΙΜΕΝΟ ΤΟΥ ΕΡΓΟΥ

	1. ΣΥΝΟΠΤΙΚΗ ΠΕΡΙΓΡΑΦΗ ΦΥΣΙΚΟΥ ΑΝΤΙΚΕΙΜΕΝΟΥ ΠΡΑΞΗΣ 

Σε αυτό το πλαίσιο αναφοράς, προκύπτει η ανάγκη όλα τα σχέδια ανάπτυξης να πρέπει να διαπνέονται από τη στρατηγική του gender mainstreaming. Η οπτική του φύλου είναι εν δυνάμει συμβατή με όλες τις πολιτικές που σχεδιάζονται και υλοποιούνται με σκοπό την ωφέλεια των πολιτών. Όπως έχει διαπιστωθεί και από μια σειρά μελέτες και έρευνες, καμία παρέμβαση δεν μπορεί να είναι ουδέτερη ως προς το φύλο αναφορικά με τις επιπτώσεις που αυτή επιφέρει κατά την εφαρμογή της. Είναι συνεπώς απαραίτητο οι πολιτικές να εξειδικεύονται και να τίθενται σε εφαρμογή με τη χρήση μιας μεθοδολογίας που θα διασφαλίζει ότι αυτές θα επιφέρουν θετικά αποτελέσματα στους πολίτες και των δύο φύλων, ή θα αμβλύνουν μια υφιστάμενη ανισότητα σε όφελος της εξισορρόπησης και της μείωσης των διακρίσεων σε βάρος του ενός ή του άλλου φύλου. Επίσης, κατά την υλοποίησή τους θα πρέπει να υπάρχει μια συστηματική μεθοδολογία αξιολόγησης των επιπτώσεων και αποτίμησης της εφαρμοζόμενης πολιτικής, έτσι ώστε να είναι οι αρμόδιοι φορείς σε θέση να ανασχεδιάσουν, να αναθεωρήσουν ή να προχωρήσουν σε νέες πολιτικές επιλογές.

Ο μεγάλος αριθμός Επιχειρησιακών Προγραμμάτων που υλοποιούνται κατά την 4η Προγραμματική Περίοδο, το εύρος των πολιτικών και των έργων, καθώς επίσης και η περιφερειακή διάσταση της εφαρμογής των έργων και η γεωγραφική τους διασπορά, δυσχεραίνουν τη συστηματική και ενιαία αντιμετώπιση και τη σφαιρική κάλυψη της ένταξης της ισότητας σε όλες τις πολιτικές με ουσιαστικό και εποικοδομητικό τρόπο. Κάτω από αυτό το πρίσμα είναι απαραίτητη η εκπόνηση ενός ολοκληρωμένου εργαλείου-οδηγού, που θα προσφέρει στους χειριστές του μεθοδολογία και εξειδικευμένες κατευθύνσεις προκειμένου να ενσωματώνουν την οπτική του φύλου και να διασφαλίζουν την εφαρμογή της ισότητας των φύλων σε όλα τα στάδια. Αφενός μεν εκ των προτέρων κατά την εξειδίκευση των αξόνων και ενδεικτικών πράξεων όλων των Ε.Π. της 4ης Προγραμματικής Περιόδου 2007-2013 (Ε.Σ.Π.Α., Εθνικό Στρατηγικό Σχέδιο Αγροτικής Ανάπτυξης-Ε.Σ.Σ.Α.Α., και Εθνικό Στρατηγικό Σχέδιο Ανάπτυξης της Αλιείας-Ε.Σ.Σ.Α.Α.Λ.), και αφετέρου κατά την υλοποίηση των έργων (κατά την έκδοση των προσκλήσεων, τευχών προκηρύξεων κ.ά.) μέσα από την εκπόνηση σχετικών Οδηγών Εφαρμογής.
Στο πλαίσιο αυτό, το παρόν έργο στοχεύει στην εκπόνηση του «Οδηγού Εφαρμογής των πολιτικών ισότητας των φύλων στην εξειδίκευση και υλοποίηση των δράσεων του συνόλου των Ε.Π. του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών». Ο Οδηγός πρόκειται να αποτελέσει το εγχειρίδιο με τη συστηματική μεθοδολογία ενσωμάτωσης της οπτικής του φύλου και ένταξης της αρχής της ισότητας των φύλων, κατά την εξειδίκευση και υλοποίηση όλων των πολιτικών που έχουν σχεδιαστεί, και η οποία θα είναι προσαρμοσμένη σε κάθε Επιχειρησιακό Πρόγραμμα. Ο Οδηγός θα προσφέρει ειδικές τεχνικές γνώσεις για την ένταξη της ισότητας των φύλων σε όλες τις φάσεις των συγχρηματοδοτούμενων προγραμμάτων (εξειδίκευση, υλοποίηση, παρακολούθηση, επαλήθευση, αξιολόγηση).

Πιο αναλυτικά, ο Οδηγός θα περιλαμβάνει μεθοδολογία, κριτήρια και δείκτες για την εξειδίκευση των πράξεων που περιλαμβάνονται  σε κάθε Επιχειρησιακό Πρόγραμμα του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς επίσης και την κατάλληλη μεθοδολογία για την εκ των υστέρων αξιολόγηση των επιπτώσεων των δράσεων στα ωφελούμενα άτομα ανάλογα με το φύλο τους. Θα απευθύνεται κατ’ εξοχήν στα στελέχη και τους χειριστές των έργων από πλευράς φορέων διαχείρισης και εφαρμογής, αλλά και όλου του ανθρώπινου δυναμικού των δικαιούχων και των αναδόχων των έργων που θα υλοποιηθούν στο πλαίσιο της 4ης Προγραμματικής Περιόδου 2007-2013. Η χρησιμότητα του Οδηγού για τις ανάγκες που απαιτούνται σε επίπεδο πολιτικής εποπτείας θα είναι επίσης μεγάλη (π.χ. για βουλευτές που καλούνται να ψηφίσουν για θέσπιση νομοθετικών ρυθμίσεων).
2. ΠΕΡΙΕΧΟΜΕΝΑ ΤΟΥ ΟΔΗΓΟΥ ΙΣΟΤΗΤΑΣ

Ο Οδηγός θα είναι δομημένος σύμφωνα με τα παρακάτω τμήματα, τα οποία αντιστοιχούν στη μεθοδολογία που θα ακολουθηθεί για την εκπόνησή του: 

Α. ΟΙ ΕΥΡΩΠΑΙΚΕΣ ΚΑΙ ΕΘΝΙΚΕΣ ΠΟΛΙΤΙΚΕΣ ΙΣΟΤΗΤΑΣ ΤΩΝ ΦΥΛΩΝ

Το πρώτο τμήμα θα περιλαμβάνει μια επικαιροποίηση των βασικών εννοιών, αρχών και εργαλείων της ισότητας των φύλων, τόσο σε σχέση με το ισχύον θεσμικό και νομοθετικό πλαίσιο όσο και σε σχέση με τις ισχύουσες πολιτικές, σε εθνικό επίπεδο και στο επίπεδο της Ε.Ε., έτσι όπως αυτά αποτυπώθηκαν στα επίσημα κείμενα της Ε.Ε. και της Ελλάδας, μετά το 2002, έτος εκπόνησης του πρώτου Οδηγού Εφαρμογής πολιτικών Ισότητας στο Γ’ Κ.Π.Σ.

Β. ΑΠΟΤΙΜΗΣΗ ΙΣΧΥΟΥΣΑΣ ΚΑΤΑΣΤΑΣΗΣ και ΠΑΡΑΚΟΛΟΥΘΗΣΗ ΠΟΡΕΙΑΣ ΕΝΕΡΓΕΙΩΝ ΙΣΟΤΗΤΑΣ

Στο τμήμα αυτό θα πραγματοποιηθεί μια συστηματική και αναλυτική μέθοδος αποτίμησης του βαθμού ένταξης της διάστασης της ισότητας των φύλων στο σύνολο των Επιχειρησιακών Προγραμμάτων.

Αρχικά θα επιλεγεί και θα εφαρμοστεί η κατάλληλη μεθοδολογία (με ερωτηματολόγιο), που θα αποδώσει συνοπτικά το βαθμό και τα αποτελέσματα της ένταξης της ισότητας των φύλων στα 24 Ε.Π. του Γ’ Κ.Π.Σ. και τις Κοινοτικές  Πρωτοβουλίες, και ταυτόχρονα θα αποτυπώνει την ισχύουσα κατάσταση στα Ε.Π. της περιόδου 2007-2013. 

Σχετική μελέτη που υλοποιείται από την Ειδική Υπηρεσία Συντονισμού δράσεων Ε.Κ.Τ. (Ε.Υ.Σ.Ε.Κ.Τ.) για την «Αξιολόγηση των παρεμβάσεων του Ευρωπαϊκού Κοινωνικού Ταμείου σε ό,τι αφορά την εφαρμογή της αρχής της ισότητας των φύλων στα επιχειρησιακά προγράμματα του Γ’ Κ.Π.Σ.», θα καταγράφει εκ των υστέρων (ex post), τα ισχυρά και αδύναμα σημεία κατά το σχεδιασμό και την εφαρμογή της πολιτικής ισότητας των φύλων στα διάφορα πεδία πολιτικής. 

Αξιοποιώντας τα συμπεράσματα αυτής της μελέτης, στον παρόντα Οδηγό Ισότητας, θα πρέπει να καταγραφούν τα κενά που έμειναν ακάλυπτα από τα έργα που υλοποιήθηκαν τελικά από το Γ’ ΚΠΣ, καθώς επίσης και οι ανάγκες και οι τρόποι με τους οποίους πρέπει να συνεχιστούν κάποιες ή άλλες δράσεις κατά την 4η Προγραμματική Περίοδο. 

Με την ίδια μεθοδολογία θα γίνει μια αποτίμηση της ένταξης της ισότητας στα επιχειρησιακά προγράμματα του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ. Η αποτίμηση αυτή θα περιλαμβάνει τόσο τις θετικές δράσεις όσο και τις δράσεις ένταξης της ισότητας (gender mainstreaming). Θα είναι σκόπιμο, κατά την αποτίμηση του Γ’ ΚΠΣ, η ομαδοποίηση των επιχειρησιακών προγραμμάτων να συσχετιστεί θεματικά με τα Ε.Π. της 4ης Προγραμματικής Περιόδου, έτσι ώστε να προκύψει μια ομοιογενής διαδικασία μετάβασης για τις ανάγκες της συνεχιζόμενης πολιτικής.

Η ανάδειξη καλών πρακτικών και ο εντοπισμός ελλείψεων και κενών θα διαμορφώσουν την προοπτική περαιτέρω εξειδίκευσης των νέων παρεμβάσεων.

Πιο συγκεκριμένα, για κάθε Ε.Π. θα επιχειρηθεί συστηματική ανάλυση με την οπτική του φύλου σε σχέση με όλους τους άξονες και τις ενδεικτικές πράξεις, ώστε να διευκολυνθεί η αξιολόγηση των επιπτώσεών τους ως προς τα δύο φύλα (gender impact assessment) και να διασφαλισθεί ότι και οι άνδρες και οι γυναίκες θα συμμετέχουν και θα επωφελούνται εξίσου και αδιακρίτως από την υλοποίηση των Ε.Π.

Γ. ΠΡΟΤΑΣΕΙΣ ΓΙΑ ΤΗΝ ΕΝΙΣΧΥΣΗ ΤΗΣ ΔΙΑΣΤΑΣΗΣ ΤΗΣ ΙΣΟΤΗΤΑΣ ΤΩΝ ΦΥΛΩΝ ΣΤΑ Ε.Π.
Στη βάση της παραπάνω απεικόνισης της ισχύουσας κατάστασης θα διατυπωθούν προτάσεις για παρεμβάσεις για το στάδιο εξειδίκευσης και υλοποίησης των Ε.Π., οι οποίες θα έχουν στόχο τη βελτίωση της διαδικασίας ένταξης της ισότητας στα Ε.Π. Οι προτάσεις θα περιλαμβάνουν επίσης κατάλογο έργων των οποίων η ένταξη στα αντίστοιχα Ε.Π. θα μπορούσε να ενισχύσει σημαντικά τη συμβολή τους στην προώθηση της ισότητας των φύλων στην αγορά εργασίας καταρρίπτοντας τον όποιο παρατηρούμενο επαγγελματικό διαχωρισμό, και την αξιοποίηση του γυναικείου εργατικού δυναμικού στην αναπτυξιακή διαδικασία της χώρας.

Επίσης στο σημείο αυτό θα πρέπει να παρουσιαστούν καλές πρακτικές από αντίστοιχα προγράμματα χωρών της Ε.Ε. με ανάλογα προγράμματα, ανά θεματική κατηγορία παρέμβασης (απασχόληση, εκπαίδευση κλπ).

Δ. ΠΡΟΤΑΣΕΙΣ ΓΙΑ ΤΗΝ ΠΑΡΑΚΟΛΟΥΘΗΣΗ ΚΑΙ ΤΟΥΣ ΔΕΙΚΤΕΣ

Στη συνέχεια ο Οδηγός Ισότητας πρέπει να περιλαμβάνει ένα μεθοδολογικό εργαλείο συστηματικής παρακολούθησης της πορείας υλοποίησης των προγραμμάτων ανάλογα με την οπτική του φύλου. Συνεπώς πρέπει να σχεδιαστεί ένα κατάλληλα διαμορφωμένο ερωτηματολόγιο το οποίο θα αποστέλλεται συστηματικά προς συμπλήρωση στις Ειδικές Υπηρεσίες των Ε.Π.

Αυτό θα πρέπει να περιλαμβάνει δείκτες και κατανομές των δεικτών ανά φύλο σύμφωνα και με τις σχετικές οδηγίες του Κανονισμού του Ε.Κ.Τ., καθώς και του σχετικού εγγράφου εργασίας της Ε.Ε. για την Προγραμματική Περίοδο 2007-2013 με τίτλο «Δείκτες για την παρακολούθηση και την αξιολόγηση –Οδηγός Εφαρμογής».

Τέλος, για την πλήρη παρακολούθηση των δράσεων έχει ήδη εκδοθεί οδηγία δέσμευσης πόρων για έργα που θα προωθούν την ισότητα των φύλων σε όλα τα Ε.Π.
Συνεπώς το σύστημα παρακολούθησης που θα προταθεί στο πλαίσιο του παρόντος Οδηγού Εφαρμογής, θα πρέπει να περιλαμβάνει τους χρηματοδοτικούς πίνακες ανά Ε.Π. και τις ποσοστιαίες αναγωγές στο σύνολο του προϋπολογισμού του κάθε προγράμματος, των έργων εκείνων που είτε έμμεσα είτε άμεσα προάγουν την ισότητα των φύλων.

Θα πρέπει τέλος να προταθεί μεθοδολογία εφαρμογής του gender budgeting και κατά την κατάρτιση των χρηματοδοτήσεων ή οικονομικών αναθεωρήσεων των Ε.Π.

Ε. ΠΡΟΤΑΣΕΙΣ ΓΙΑ ΤΗΝ ΑΞΙΟΛΟΓΗΣΗ

Το τμήμα αυτό θα περιλαμβάνει προτάσεις σχετικά με την ποσοτικοποίηση των στόχων, την κατάρτιση δεικτών για την αξιολόγηση των δράσεων των Ε.Π. ως προς την ισότητα των φύλων.

Στόχος του τμήματος αυτού είναι η συμβολή στην ενδιάμεση αξιολόγηση και στο σχεδιασμό των κατάλληλων εργαλείων παρακολούθησης και αξιολόγησης (δείκτες) ολοκληρωμένης προσέγγισης των πολιτικών με την οπτική του φύλου, για κάθε επιχειρησιακό πρόγραμμα ειδικά.
3. Μεθοδολογία υλοποίησης
Το παρόν έργο θα υλοποιηθεί με την εκπόνηση μελέτης με τίτλο «Οδηγός Εφαρμογής των πολιτικών ισότητας των φύλων στην εξειδίκευση και υλοποίηση των δράσεων του συνόλου των Ε.Π. του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και την αξιολόγηση αυτών», σύμφωνα με τα περιεχόμενα που αναλυτικά αναφέρονται παραπάνω.

Βασικός σκοπός της μελέτης-οδηγού είναι να προσφέρει σε όλους τους εμπλεκόμενους φορείς, στο σχεδιασμό και την υλοποίηση των Ε.Π. του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ, εξειδικευμένες γνώσεις και κατευθύνσεις προκειμένου να ενσωματώνουν την οπτική του φύλου και να διασφαλίζουν την εφαρμογή της ισότητας των φύλων σε όλα τα στάδια εφαρμογής. 

Η μεθοδολογία ενσωμάτωσης της οπτικής του φύλου και ένταξης της αρχής της ισότητας των φύλων, κατά την εξειδίκευση και υλοποίηση όλων των πολιτικών που έχουν σχεδιαστεί θα είναι προσαρμοσμένη και θα συστηματοποιείται ανά Επιχειρησιακό Πρόγραμμα. 

Ο Οδηγός θα περιλαμβάνει δείκτες και κατανομές δεικτών ανά φύλο, σύμφωνα και με τις σχετικές οδηγίες του κανονισμού του Ε.Κ.Τ., και του σχετικού εγγράφου εργασίας της Ε.Ε. με τίτλο «Δείκτες για την παρακολούθηση και την αξιολόγηση 2007-2013».

Τέλος, ο Οδηγός θα περιλαμβάνει προτάσεις σχετικές με την ποσοτικοποίηση των στόχων, την κατάρτιση δεικτών για την αξιολόγηση των δράσεων των Ε.Π. ως προς την ισότητα των φύλων.
4. Παραδοτέα του εργου
Ο «Οδηγός Εφαρμογής των πολιτικών ισότητας των φύλων στην εξειδίκευση και υλοποίηση των δράσεων του συνόλου των Ε.Π. του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και την αξιολόγηση αυτών» θα υλοποιηθεί με βάση τις παρακάτω ενότητες παραδοτέων:
Α’ Παραδοτέο

Κεφάλαια Α, Β, 
Δύο μήνες μετά την υπογραφή της σύμβασης

Β’ Παραδοτέο

Κεφάλαια Γ, Δ, Ε

Έξι μήνες μετά την υπογραφή της σύμβασης

Τα Κεφάλαια αναφέρονται αναλυτικά στο Κεφάλαιο ΙΙ, παράγραφο 2. Περιεχόμενα του οδηγού ισότητας.
Ο Οδηγός θα παραδοθεί σε έντυπη και ηλεκτρονική μορφή και συγκεκριμένα: 

· Εκατό (100) Τεύχη του Οδηγού Εφαρμογής, σε έντυπη μορφή.

· Εκατό (100) CDs με το περιεχόμενο του Οδηγού, σε ηλεκτρονική μορφή.


5. ΔΙΑΡΚΕΙΑ ΤΟΥ ΕΡΓΟΥ

Το έργο θα υλοποιηθεί μέσα σε έξι (6) μήνες από την ημερομηνία υπογραφής της σύμβασης.
6. ΠΡΟΫΠΟΛΟΓΙΣΜΟΣ & ΤΡΟΠΟΣ ΠΛΗΡΩΜΗΣ ΤΟΥ ΑΝΑΔΟΧΟΥ

Το σύνολο της αμοιβής του Αναδόχου για την εκτέλεση του έργου δεν μπορεί να υπερβεί το ποσό των εκατό χιλιάδων ευρώ (100.000 €) συμπεριλαμβανομένου του αναλογούντος Φ.Π.Α. Ειδικότερα, για κάθε άξονα προτεραιότητας η αμοιβή του Αναδόχου δεν μπορεί να υπερβεί το ποσό του προϋπολογισμού, ως κατωτέρω:

1. «Οδηγός Εφαρμογής Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών για τον Άξονα Προτεραιότητας 10 (8 Περιφέρειες Σύγκλισης)», προϋπολογισμού #56.850,00#€ (Απόφαση ένταξης 1560/3-9-2009).
2. «Οδηγός Εφαρμογής Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών για τον Άξονα Προτεραιότητας 11 (3 Περιφέρειες Σταδιακής Εξόδου)», προϋπολογισμού #39.190,00#€, (Απόφαση ένταξης 1560/3-9-2009).
3. «Οδηγός Εφαρμογής Πολιτικών Ισότητας των Φύλων στην εξειδίκευση και υλοποίηση των δράσεων του συνόλου των Επιχειρησιακών Προγραμμάτων του Ε.Σ.Π.Α., του Ε.Σ.Σ.Α.Α. και του Ε.Σ.Σ.Α.Α.Λ., καθώς και στην αξιολόγηση αυτών για τον Άξονα Προτεραιότητας 12 (2 Περιφέρειες Σταδιακής Εισόδου)», προϋπολογισμού #3.960,00#€, (Απόφαση ένταξης 1560/3-9-2009).
Στο ανωτέρω ποσό του προϋπολογισμού του έργου περιλαμβάνονται τα κάθε είδους έξοδα και δαπάνες του Αναδόχου για την εκτέλεση αυτών.

Η καταβολή του τιμήματος θα γίνει σε βάρος των πιστώσεων του Προγράμματος Δημοσίων Επενδύσεων, σύμφωνα με τις διατάξεις του Π.Δ. 4/2002 περί «Εκτέλεσης Ενεργειών Τεχνικής Βοηθείας – Στήριξης και Διαχείρισης των αντιστοίχων πόρων» και θα είναι διακριτή για κάθε άξονα προτεραιότητας του έργου. Η καταβολή του συμβατικού τιμήματος θα βαρύνει τη Σ.Α.Ε. 020/8 – συνεχιζόμενο έργο της Σ.Α.Ε. 015/8 Έργο 2009ΣΕ01580147.
Το συμβατικό τίμημα του Έργου, θα πληρώνεται τμηματικά με την παραλαβή των παραδοτέων, σύμφωνα με την παρακάτω ποσοστιαία κατανομή του τιμήματος στα Παραδοτέα:

· Μετά την παραλαβή των κεφαλαίων Α, Β,:
ποσοστό
40%

· Μετά την παραλαβή των κεφαλαίων Γ, Δ, Ε:

ποσοστό
60%
Ήτοι, η οριστική αποπληρωμή (100% της αξίας του συμβατικού τιμήματος) θα γίνει μετά την οριστική ποιοτική και ποσοτική παραλαβή του έργου.

7. ΜΕΘΟΔΟΛΟΓΙΑ ΠΑΡΑΚΟΛΟΥΘΗΣΗΣ ΠΡΟΟΔΟΥ ΚΑΙ ΠΑΡΑΛΑΒΗΣ ΤΟΥ ΕΡΓΟΥ
7.1. Η Αναθέτουσα Αρχή θα συστήσει Επιτροπή Παρακολούθησης και Παραλαβής του Έργου (Ε.Π.Π.Ε.). Η Ε.Π.Π.Ε. θα είναι αρμόδια για την παρακολούθηση των εργασιών του Αναδόχου και για την έγκριση και παραλαβή όλων των παραδοτέων του.

7.2. Η παραλαβή των Παραδοτέων του Αναδόχου θα γίνεται με την παρακάτω διαδικασία:

· Ο Ανάδοχος υποβάλλει τα Παραδοτέα, με συνοδευτική επιστολή με την οποίαν αιτείται την παραλαβή του.

· Η Αναθέτουσα Αρχή -μέσω της Ε.Π.Π.Ε.- αξιολογεί την ποσοτική και ποιοτική επάρκεια των Παραδοτέων, σύμφωνα και με τις προδιαγραφές που έχουν τεθεί από την παρούσα Απόφαση Πρόσκλησης Εκδήλωσης Ενδιαφέροντος.

· Σε περίπτωση που η Ε.Π.Π.Ε. διαπιστώσει μη συμμόρφωση προς τις προδιαγραφές των Παραδοτέων ή μη ικανοποιητική ποιότητα του περιεχομένου, κοινοποιεί στον Ανάδοχο μέσω της Αναθέτουσας Αρχής έγγραφες παρατηρήσεις. Οι παρατηρήσεις αυτές αποστέλλονται στον Ανάδοχο εντός χρονικού διαστήματος 15 εργασίμων ημερών από την ημέρα υποβολής των Παραδοτέων.

· Εάν παρέλθει το προηγούμενο χρονικό διάστημα των 15 εργασίμων ημερών χωρίς η Ε.Π.Π.Ε. -μέσω της Αναθέτουσας Αρχής- να αποστείλει παρατηρήσεις επί των Παραδοτέων, τότε αυτά θεωρούνται ότι έχουν παραληφθεί.

· Στην περίπτωση εμπρόθεσμης κοινοποίησης παρατηρήσεων της Ε.Π.Π.Ε. επί των Παραδοτέων, ο Ανάδοχος υποχρεούται να επανυποβάλει τα Παραδοτέα με συμπληρωμένες τις διαπιστωθείσες ελλείψεις, με βάση τις παρατηρήσεις της Ε.Π.Π.Ε. Η επανυποβολή αυτή πρέπει να γίνεται εντός χρονικού διαστήματος που ορίζεται ρητά από την Ε.Π.Π.Ε. κατά την κοινοποίηση των παρατηρήσεών της, ανάλογα με το εύρος των απαιτούμενων αλλαγών. Το διάστημα αυτό δεν μπορεί να είναι μικρότερο των πέντε (5) εργασίμων ημερών από την ημερομηνία παραλαβής από τον Ανάδοχο των παρατηρήσεων της Ε.Π.Π.Ε.

· Εάν τα επανυποβαλλόμενα Παραδοτέα δε θεωρηθούν και πάλι κατά την κρίση της Ε.Π.Π.Ε. ως ικανοποιητικά, η τελευταία μπορεί να αποφασίσει εντός είκοσι (20) εργασίμων ημερών είτε να επαναλάβει τη διαδικασία αποστολής νέων παρατηρήσεων στον Ανάδοχο, είτε να εισηγηθεί στην Αναθέτουσα Αρχή να κινήσει τις διαδικασίες περί κηρύξεως του Αναδόχου ως εκπτώτου και τη λήξη της σύμβασης.

7.3. Η οριστική παραλαβή του Έργου, πραγματοποιείται μετά την ολοκλήρωση του συνόλου του Έργου του αναδόχου, μέσα σε έναν ημερολογιακό μήνα από την παραλαβή και του τελευταίου αντιστοίχως των Παραδοτέων, με τη σύνταξη Πρωτοκόλλου Οριστικής Παραλαβής.

8.
Ο ΑΝΑΔΟΧΟΣ ΚΑΙ ΤΑ ΣΤΕΛΕΧΗ ΤΟΥ
Οι προσφέροντες και τα προτεινόμενα μέλη της Ομάδας Έργου πρέπει να διαθέτουν αποδεδειγμένη γνώση και επαγγελματική εμπειρία σε αντικείμενα και τομείς που έχουν άμεση συνάφεια με το συγκεκριμένο έργο του Αναδόχου, όπως αυτό περιγράφεται στα σημεία Ι και ΙΙ του παρόντος Παραρτήματος. Πιο συγκεκριμένα, θα πρέπει να διαθέτουν απαραιτήτως: 

Γνώση και επαγγελματική εμπειρία σε θέματα ισότητας των φύλων, στη θεωρία και τις μεθόδους εφαρμογής της διπλής στρατηγικής του gender mainstreaming και των θετικών δράσεων υπέρ των γυναικών στις δημόσιες πολιτικές, και σε μεθόδους και τεχνικές αξιολόγησης των επιπτώσεων των δημόσιων πολιτικών στους ωφελούμενους ανάλογα με το φύλο τους.

Θα είναι χρήσιμο επίσης οι γνώσεις και η εμπειρία τους να συνοδεύονται από τεχνογνωσία και ενασχόληση με πολιτικές συναφείς με θεματικές ενότητες όπως: α. απασχόληση, επαγγελματική εξέλιξη, επιχειρηματικότητα και ανταγωνιστικότητα, εναρμόνιση επαγγελματικής και ιδιωτικής ζωής, β. καταπολέμηση της βίας κατά των γυναικών, γ. εκπαίδευση, κατάρτιση, δια βίου μάθηση, δ. συμμετοχή στα κέντρα λήψης αποφάσεων, ε. αναπτυξιακή στρατηγική αξιοποίησης του συνόλου των ανθρωπίνων πόρων με στόχο την τοπική και περιφερειακή ανάπτυξη, στ. κοινωνικός διάλογος, διαβούλευση με τις Μ.Κ.Ο., μετανάστριες και γυναίκες πρόσφυγες, ζ. ασφάλεια, οικολογία-περιβάλλον, χωροταξία και δημόσιος χώρος.

Τέλος θα είναι χρήσιμο ο Ανάδοχος και τα στελέχη του να έχουν γνώσεις και εμπειρία στην εκπόνηση ολοκληρωμένων μελετών σε τομείς που έχουν άμεση συνάφεια με παρόμοια προγράμματα που συγχρηματοδοτούνται από τα Ευρωπαϊκά Διαρθρωτικά Ταμεία και ιδιαίτερα από το Ε.Κ.Τ.
Για την τεκμηρίωση της σχετικής εμπειρίας στον φάκελο της προσφοράς πρέπει να περιλαμβάνεται, σχετικός πίνακας εμπειρίας του υποψηφίου Αναδόχου, στον οποίο θα περιγράφονται συνοπτικά τα έργα που έχει αναλάβει ως τώρα, ο φορέας ανάθεσης, η διάρκεια και ο προϋπολογισμός των έργων, τα οποία αφορούν την παροχή παρόμοιων υπηρεσιών σε συγχρηματοδοτούμενα από το Ε.Κ.Τ. επιχειρησιακά προγράμματα, σε θέματα ισότητας των φύλων.

Ο πίνακας θα συνοδεύεται από Υπεύθυνη Δήλωση του υποψηφίου αναδόχου ότι τα στοιχεία που αναφέρονται στον πίνακα είναι αληθή και ότι όλα τα σε αυτόν αναγραφόμενα έργα υλοποιήθηκαν επιτυχώς.

Η Ομάδα Έργου θα πρέπει να αποτελείται από:

α) τον/την Επιστημονικά Υπεύθυνο/-νη Έργου, που ταυτόχρονα θα είναι συντονιστής και εκπρόσωπος της ομάδας του αναδόχου. Ειδικότερα, θα πρέπει να διαθέτει τουλάχιστον πτυχίο Α.Ε.Ι. -κατά προτίμηση στις ανθρωπιστικές ή/και κοινωνικές επιστήμες- και τουλάχιστον 7ετή επαγγελματική εμπειρία στην παροχή υπηρεσιών εμπειρογνώμονα στην εκπόνηση εξειδικευμένων επιστημονικών μελετών σε θέματα ισότητας των φύλων, και άλλων θεμάτων συναφών με το αντικείμενο του παρόντος έργου, όπως περιγράφονται παραπάνω, και την εν γένει υποστήριξη δημοσίων φορέων σε συγχρηματοδοτούμενα Ε.Π. από το Ε.Κ.Τ. Για την περίπτωση κωλύματός του θα πρέπει να ορισθεί και αναπληρωτής αυτού/-ής.
β) τουλάχιστον πέντε (5) στελέχη, τα οποία πρέπει να διαθέτουν τουλάχιστον πτυχίο Α.Ε.Ι. –κατά προτίμηση στις ανθρωπιστικές ή/και κοινωνικές επιστήμες- και τουλάχιστον 5ετή επαγγελματική εμπειρία στην παροχή υπηρεσιών εμπειρογνώμονα στα αντικείμενα που σχετίζονται με το έργο, όπως αυτά περιγράφονται παραπάνω, με έμφαση στην ισότητα των φύλων. Ένα στέλεχος εξ αυτών θα πρέπει να διαθέτει εμπειρία στη δημιουργία και διαχείριση βάσεων δεδομένων και στη διαχείριση στατιστικών δεδομένων και δεικτών.

Η παροχή των υπηρεσιών του Εμπειρογνώμονα θα γίνεται στην έδρα του. Ο/Η Υπεύθυνος/-νη Έργου οφείλει να παρίσταται σε συσκέψεις στις οποίες συμμετέχει η Ε.Υ.Ε.-Γ.Γ.Ι.Φ., κατόπιν υποδείξεών της, ενώ εφόσον θα απαιτείται από τις ανάγκες του έργου, μέλος της Ομάδας Έργου θα παρέχει τις υπηρεσίες του/της στην έδρα της Ε.Υ.Ε.-Γ.Γ.Ι.Φ. τουλάχιστον μία φορά την εβδομάδα, καθ’ όλη τη διάρκεια του έργου.

Η επάρκεια του/της Επιστημονικά Υπευθύνου και των προτεινόμενων στελεχών της Ομάδας Έργου θα τεκμηριώνεται με αναλυτικά βιογραφικά σημειώματα που θα περιλαμβάνονται στην προσφορά.

9.
ΠΕΡΙΕΧΟΜΕΝΟ ΠΡΟΣΦΟΡΩΝ ΥΠΟΨΗΦΙΩΝ ΑΝΑΔΟΧΩΝ
Δικαίωμα υποβολής προσφορών έχουν φυσικά ή νομικά πρόσωπα ή ενώσεις αυτών.

Οι προσφορές των υποψηφίων Αναδόχων υποχρεωτικά περιλαμβάνουν τα παρακάτω:

(1) Επιστολή υποβολής προσφοράς την οποία υπογράφει ο νόμιμος εκπρόσωπος του υποψηφίου Αναδόχου και απευθύνεται στην Ειδική Υπηρεσία Εφαρμογής της Γενικής Γραμματείας Ισότητας των Φύλων. Στην επιστολή αυτή πρέπει να δηλώνεται ρητά ότι ο υποψήφιος Ανάδοχος αποδέχεται την υλοποίηση του έργου, σύμφωνα με τα προβλεπόμενα στις παρούσες προδιαγραφές.

(2) Καταστατικό ή άλλο έγγραφο που να αποδεικνύει τη σύσταση του νομικού προσώπου. Πρακτικό Διοικητικού Συμβουλίου ή άλλο έγγραφο από το οποίο να προκύπτουν τα πρόσωπα που νόμιμα δεσμεύουν το νομικό πρόσωπο.

(3) Υπεύθυνη Δήλωση του Ν. 1599/1986, με την οποία ο υποψήφιος Ανάδοχος δηλώνει ότι: α) δεν υπάρχει σε βάρος του προσφέροντα ή των νομίμων εκπροσώπων του προσφέροντα οριστική καταδικαστική απόφαση για ένα ή περισσότερα αδικήματα από αυτά που αναφέρονται στο άρθρο 43 παρ. 1 του Π.Δ. 60/2007 «Προσαρμογή της Ελληνικής Νομοθεσίας στην οδηγία 2004/18/ΕΚ», και β) δεν ισχύει για τον προσφέροντα καμία εκ των αναφερόμενων προϋποθέσεων στο άρθρο 43 παρ. 2 του Π.Δ. 60/2007.

(4) Περιγραφή της σημερινής δομής του υποψηφίου Αναδόχου και των δραστηριοτήτων του (νομική μορφή, οργανωτική δομή, τομείς δραστηριοτήτων κλπ), εφόσον αφορά νομικό πρόσωπο ή ένωση προσώπων.

(5) Κατάλογο με τα έργα αντίστοιχου αντικειμένου που έχει ολοκληρώσει ή εκτελεί ο υποψήφιος Ανάδοχος κατά τα πέντε (5) τελευταία έτη.

(6)  Κατάλογο των στελεχών που θα στελεχώσουν την Ομάδα Έργου του Αναδόχου και αναφορά του/της προτεινόμενου/νης Επιστημονικά Υπεύθυνου/νης Έργου.
(7) Βιογραφικά Σημειώματα των προτεινόμενων στελεχών σύμφωνα με το συνημμένο υπόδειγμα.
(8) Περιγραφή της πρότασης προσέγγισης της υλοποίησης του έργου (τεχνική πρόταση), η οποία αναλυτικότερα θα καλύπτει τα εξής: α) την επάρκεια της πρότασης – ανάλυση προτεινόμενης ομάδας έργου, β) την αντίληψη του προσφέροντος για το έργο, και γ) τη μεθοδολογία την οποία προτίθεται να ακολουθήσει ο υποψήφιος ανάδοχος για την εκτέλεση του έργου σύμφωνα με τις παρούσες προδιαγραφές.
(9) Οικονομική προσφορά για την εκτέλεση του έργου επιμερισμένη ανά άξονα προτεραιότητας, η οποία διατυπώνεται ολογράφως και αριθμητικώς (χωρίς Φ.Π.Α. και με Φ.Π.Α.). Οι προσφερόμενες τιμές πρέπει να είναι σε ΕΥΡΩ. Οι προσφερόμενες τιμές θα πρέπει να περιλαμβάνουν το σύνολο των προβλεπόμενων επιβαρύνσεων και δαπανών του Αναδόχου για την πλήρη εκτέλεση του Έργου.

10.
ΑΞΙΟΛΟΓΗΣΗ ΠΡΟΣΦΟΡΩΝ-ΑΝΑΔΕΙΞΗ ΑΝΑΔΟΧΟΥ-ΥΠΟΓΡΑΦΗ ΣΥΜΒΑΣΗΣ
10.1. Η Βαθμολόγηση της τεχνικής πρότασης των προσφορών θα γίνει σύμφωνα με τα “Κριτήρια τεχνικής Αξιολόγησης”, όπως αυτά προσδιορίζονται στον παρακάτω πίνακα. Όλα τα επί μέρους κριτήρια βαθμολογούνται αυτόνομα από 100 έως 110 βαθμούς. Η βαθμολογία των επί μέρους κριτηρίων της τεχνικής πρότασης των προσφορών είναι:
· 100 για τις περιπτώσεις που καλύπτονται ακριβώς οι αιτούμενες προδιαγραφές,
· η βαθμολογία αυτή αυξάνεται μέχρι 110 βαθμούς για τις περιπτώσεις που υπερκαλύπτονται οι αιτούμενες προδιαγραφές.

Η σταθμισμένη βαθμολογία του κάθε κριτηρίου είναι το γινόμενο του επί μέρους συντελεστή βαρύτητας του κριτηρίου επί τη βαθμολογία του, το οποίο στρογγυλοποιείται στα 2 δεκαδικά ψηφία, και η συνολική βαθμολογία της κάθε Τεχνικής Πρότασης είναι το άθροισμα των σταθμισμένων βαθμολογιών όλων των κριτηρίων.
Τα κριτήρια, που θα ληφθούν υπόψη για την τεχνική αξιολόγηση των υποψηφίων αναδόχων είναι:
Πίνακας: “Ομάδες και συντελεστές κριτηρίων τεχνικής αξιολόγησης”

	Α/Α
	Κριτήρια Αξιολόγησης
	Συντελεστής Βαρύτητας

	Αj
	Μεθοδολογική προσέγγιση για την υλοποίηση του Έργου
	60%

	Αj1
	Σαφήνεια της τεχνικής πρότασης και κατανόηση των ιδιαίτερων απαιτήσεων του έργου ιδίως σε ό,τι αφορά το θεματικό αντικείμενο της Ισότητας των φύλων
	15%

	Αj2
	Σαφήνεια μεθοδολογίας και μέσα/ εργαλεία για την υλοποίηση του έργου
	15%

	Αj3
	Ανάλυση των δραστηριοτήτων και των Παραδοτέων του έργου
	30%

	Βj
	Οργάνωση Υλοποίησης
	40%

	
	Οργανωτική αποτελεσματικότητα της Ομάδας Έργου (δομή, σύνθεση και οργάνωση της Ομάδας Έργου σε σχέση με τις απαιτήσεις του έργου, οργανόγραμμα), σαφήνεια των αρμοδιοτήτων και καθηκόντων των μελών της Ομάδας Έργου σε σχέση με τις δραστηριότητες του έργου  (λειτουργία, τρόπος συνεργασίας, ροή εργασιών, εξειδίκευση ρόλων) και αποτελεσματικότητα του προτεινόμενου συστήματος συνεργασίας και επικοινωνίας της Ομάδας Έργου του Αναδόχου με τα αντίστοιχα όργανα της Αναθέτουσας Αρχής
	40%

	
	ΣΥΝΟΛΟ
	100%


Κατά το στάδιο της Τεχνικής Αξιολόγησης υπολογίζεται η συνολική βαθμολογία των προσφορών και πραγματοποιείται η κατάταξή τους κατά φθίνουσα τάξη με βάση τον παρακάτω τύπο:

Tj = [Αj + Bj] 

όπου: 

	Tj
	:
	η βαθμολογία Τεχνικής Αξιολόγησης της πρότασης j

	Aj , Βj
	:
	η βαθμολογία των επιμέρους Ομάδων Κριτηρίων Α και Β για την πρόταση j

	Aj1,2,3

Βj
	:
	η βαθμολογία των επιμέρους Υποκριτηρίων Α και Β για την πρόταση j 

	Aj= [(Aj1*0,15)+(Aj2*0,15)+(Aj3*0,3)]
Bj= (Bj*0,4)


10.2. ΣΥΓΚΡΙΤΙΚΗ ΑΞΙΟΛΟΓΗΣΗ ΟΙΚΟΝΟΜΙΚΩΝ ΠΡΟΣΦΟΡΩΝ 

Το κόστος Οj κάθε προσφοράς περιλαμβάνει το κόστος παροχής των απαιτούμενων υπηρεσιών και κάθε άλλο κόστος το οποίο ορίζει ο υποψήφιος Ανάδοχος στην Οικονομική του Προσφορά. Για τη συγκριτική αξιολόγηση των Οικονομικών Προσφορών θα ληφθεί υπόψη το συνολικό κόστος χωρίς Φ.Π.Α.
ΤΕΛΙΚΗ ΑΞΙΟΛΟΓΗΣΗ-ΚΑΤΑΤΑΞΗ ΠΡΟΣΦΟΡΩΝ

Κατά το στάδιο της Τελικής Αξιολόγησης, υπολογίζεται η συνολική βαθμολογία των προσφορών και πραγματοποιείται η κατάταξή τους κατά φθίνουσα τάξη με βάση τον παρακάτω τύπο:

Fj= 0,90 * Tj/Τmax + 0,10 * Omin/Oj

όπου: 

	Fj
	:
	η συνολική βαθμολογία της πρότασης j

	Tj
	:
	Το σταθμισμένο άθροισμα της Τεχνικής Αξιολόγησης της Πρότασης j (ο βαθμός τεχνικής αξιολόγησης του διαγωνιζόμενου)

	Tmax
	:
	Η μέγιστη σταθμισμένη βαθμολογία των Τεχνικών προτάσεων των Προσφορών(η καλύτερη τεχνική βαθμολογία μεταξύ των διαγωνιζόμενων)

	Oj
	:
	η τιμή προσφοράς χωρίς Φ.Π.Α. για την πρόταση j, όπως αναφέρεται στην οικονομική προσφορά του Υποψηφίου

	Οmin
	:
	Η ελάχιστη προσφερόμενη τιμή χωρίς Φ.Π.Α. (η χαμηλότερη οικονομική προσφορά μεταξύ των διαγωνιζομένων)


10.3  Η ανάθεση του έργου στον Ανάδοχο γίνεται εγγράφως με Απόφαση του Υπουργού Δικαιοσύνης, Διαφάνειας και Ανθρωπίνων Δικαιωμάτων, η οποία κοινοποιείται στον ενδιαφερόμενο μετά από αιτιολογημένη εισήγηση της αρμόδιας Επιτροπής Διενέργειας και Αξιολόγησης Προσφορών. Στο Πρακτικό της Επιτροπής με το οποίο θα προτείνεται η ανάθεση του έργου στον Ανάδοχο πρέπει να αναφέρονται σαφώς και με πληρότητα οι λόγοι και τα κριτήρια επιλογής της πλέον συμφέρουσας από οικονομικής άποψης προσφοράς.

10.4. Ο υποψήφιος Ανάδοχος καλείται να υπογράψει ενιαία σύμβαση, μετά την παροχή της σύμφωνης γνώμης της Ε.Υ.Δ. «ΔΙΟΙΚΗΤΙΚΗ ΜΕΤΑΡΡΥΘΜΙΣΗ 2007-2013», για τους τρείς άξονες προτεραιότητας του Έργου με την Αναθέτουσα Αρχή μέσα σε προθεσμία δέκα (10) ημερών από την ημερομηνία κοινοποίησης της Απόφασης Ανάθεσης. 
10.5. Για την υπογραφή της σύμβασης ο επιλεγείς Ανάδοχος πρέπει να προσκομίσει, ως εγγύηση για την τήρηση των όρων της σύμβασης, Εγγυητική Επιστολή Καλής Εκτέλεσης αναγνωρισμένου ιδρύματος (ως συνημμένο υπόδειγμα), ποσού ίσου προς το 10 % της συμβατικής αξίας χωρίς Φ.Π.Α. Η ισχύς της Εγγυητικής Επιστολής Καλής Εκτέλεσης είναι μέχρι την επιστροφή της κατά την οριστική παραλαβή του Έργου. 
Η επιστροφή της Εγγυητικής Επιστολής Καλής Εκτέλεσης ενεργείται μετά την οριστική ποσοτική και  ποιοτική παραλαβή του Έργου, και ύστερα από την εκκαθάριση των τυχών απαιτήσεων από τους δύο συμβαλλομένους.
Επίσης, ο επιλεγείς Ανάδοχος, προσκομίζει μέχρι την υπογραφή της Σύμβασης:

α) Πιστοποιητικό Φορολογικής Ενημερότητας,

β) Πιστοποιητικό Ασφαλιστικής Ενημερότητας από όλους τους οργανισμούς κοινωνικής ασφάλισης στους οποίους οφείλει να καταβάλλει εισφορές.
11.
ΕΚΠΡΟΣΩΠΗΣΗ ΤΟΥ ΑΝΑΔΟΧΟΥ
11.1. Ο Ανάδοχος ορίζει Εκπρόσωπο και τον εξουσιοδοτεί να υπογράψει τη σύμβαση, να τον εκπροσωπεί έναντι της Αναθέτουσας Αρχής και να ενεργεί κατ’ εντολή και για λογαριασμό του Αναδόχου για όλα τα ζητήματα που σχετίζονται με τη σύμβαση.
11.2. Ο Εκπρόσωπος του Αναδόχου είναι, μεταξύ άλλων, εξουσιοδοτημένος να τον αντιπροσωπεύει σε όλα τα θέματα που αφορούν τη σύμβαση και να διευθετεί για λογαριασμό του οποιαδήποτε διαφορά προκύπτει ή σχετίζεται με τη σύμβαση, συμμετέχοντας, όποτε και όπου κληθεί σε συναντήσεις με τα αρμόδια για την παρακολούθηση και τον έλεγχο όργανα της Αναθέτουσας Αρχής.
12.
ΡΗΤΡΕΣ ΚΑΘΥΣΤΕΡΗΣΗΣ
12.1. Σε περίπτωση που ο Ανάδοχος υπερβεί, με αποκλειστική υπαιτιότητά του, τη συνολική προθεσμία περάτωσης του Έργου ή οποιαδήποτε τμηματική προθεσμία υποβολής Παραδοτέων, αυτός υποχρεούται σε καταβολή ποινικής ρήτρας, ως ακολούθως:

· Για κάθε ημέρα υπέρβασης συγκεκριμένης προθεσμίας υποβολής παραδοτέων του Έργου και μέχρι τριάντα (30) ημερολογιακές ημέρες, επιβάλλεται ποινική ρήτρα ίση με το 1,0% του συμβατικού προϋπολογισμού που αναλογεί στα εν λόγω Παραδοτέα.

· Για υπέρβαση της προθεσμίας υποβολής Παραδοτέων του Έργου μεγαλύτερη των τριάντα (30) ημερολογιακών ημερών, η Αναθέτουσα Αρχή, ύστερα από αιτιολογημένη εισήγηση της Επιτροπής Παρακολούθησης και Παραλαβής του Έργου, απευθύνει έγγραφη πρόσκληση στον Ανάδοχο να εκπληρώσει όλες τις καθυστερημένες συμβατικές του υποχρεώσεις εντός προθεσμίας δέκα (10) ημερολογιακών ημερών και σε περίπτωση μη συμμόρφωσης, τον κηρύσσει έκπτωτο με άμεση κατάπτωση της Εγγυητικής Επιστολής Καλής Εκτέλεσης.

12.2. Η ποινική ρήτρα μπορεί να εισπραχθεί είτε με παρακράτηση από την αμοιβή του Αναδόχου ή / και με κατάπτωση της Εγγυητικής Επιστολής Καλής Εκτέλεσης.

12.3. Σε περίπτωση καθυστέρησης για λόγους που δεν αποτελούν αποκλειστική ευθύνη του Αναδόχου, δίδεται παράταση στις αντίστοιχες προθεσμίες χωρίς να υπάρχει δικαίωμα καταγγελίας της σύμβασης ή κατάπτωσης της Εγγυητικής Επιστολής Καλής Εκτέλεσης.
13.
ΚΥΡΙΟΤΗΤΑ /ΔΙΚΑΙΩΜΑΤΑ ΠΝΕΥΜΑΤΙΚΗΣ ΙΔΙΟΚΤΗΣΙΑΣ/ ΕΧΕΜΥΘΕΙΑ 
13.1.Καθ’ όλη τη διάρκεια της ισχύος της σύμβασης, αλλά και μετά τη λήξη ή λύση αυτής, ο Ανάδοχος αναλαμβάνει την υποχρέωση να μη γνωστοποιήσει σε τρίτους, χωρίς την προηγούμενη έγγραφη συγκατάθεση της Αναθέτουσας Αρχής, οποιαδήποτε έγγραφα ή πληροφορίες που θα περιέλθουν σε γνώση του κατά την εκτέλεση των εργασιών και την εκπλήρωση των υποχρεώσεών του.

13.2. Ο Ανάδοχος δε δύναται να προβαίνει σε δημόσιες δηλώσεις σχετικά με το Έργο χωρίς την προηγούμενη συναίνεση της Αναθέτουσας Αρχής, ούτε να συμμετέχει σε δραστηριότητες ασυμβίβαστες με τις υποχρεώσεις του απέναντι στη Αναθέτουσα Αρχή και δε δεσμεύει την Αναθέτουσα Αρχή, με κανένα τρόπο, χωρίς την προηγούμενη γραπτή συναίνεση.
13.3.Το σύνολο των συμβατικών Παραδοτέων, που θα εκπονηθούν στο πλαίσιο της παρούσας, θα αποτελούν πνευματική ιδιοκτησία αποκλειστικά της Αναθέτουσας Αρχής, η οποία θα έχει το πλήρες δικαίωμα εκμετάλλευσής τους. Τα δικαιώματα πνευματικής ιδιοκτησίας μεταβιβάζονται αυτοδικαίως από τον Ανάδοχο στην Αναθέτουσα Αρχή, με την αποδοχή/οριστική παραλαβή των συμβατικών Παραδοτέων.

13.4.Κατά την εκτέλεση των καθηκόντων της, η Αναθέτουσα Αρχή και όλα τα εξουσιοδοτημένα απ’ αυτήν πρόσωπα και στελέχη, οφείλουν να μην ανακοινώνουν σε κανένα – παρά μόνο στα πρόσωπα που δικαιούνται να γνωρίζουν - πληροφορίες που περιήλθαν σε αυτούς κατά τη διάρκεια και με την ευκαιρία υλοποίησης του Έργου και αφορούν σε τεχνικά ή εμπορικά ζητήματα του Αναδόχου ή μεθόδους υλοποίησης του Έργου.
ΠΑΡΑΡΤΗΜΑ ΙΙ. ΥΠΟΔΕΙΓΜΑΤΑ ΣΥΝΟΔΕΥΤΙΚΩΝ ΕΓΓΡΑΦΩΝ
Α. ΥΠΟΔΕΙΓΜΑ ΕΓΓΥΗΤΙΚΗΣ ΕΠΙΣΤΟΛΗΣ ΚΑΛΗΣ ΕΚΤΕΛΕΣΗΣ ΣΥΜΒΑΣΗΣ

Εκδότης (Ονομασία Τράπεζας, υποκατάστημα)   …………………………….

Ημερομηνία έκδοσης    ……………………………..

Προς:  Υπουργείο Δικαιοσύνης, Διαφάνειας και Ανθρωπίνων Δικαιωμάτων

          Γενική Γραμματεία Ισότητας των Φύλων
Ειδική Υπηρεσία Εφαρμογής «Επιχειρησιακών Προγραμμάτων του Κ.Π.Σ. 2000-2006,   

του Ε.Σ.Π.Α. και λοιπών συγχρηματοδοτούμενων Επιχειρησιακών Προγραμμάτων»
          Κοραή 4,105 64 Αθήνα

Εγγυητική επιστολή μας με αριθμό ............... για ευρώ.......................

Με την παρούσα εγγυόμαστε, ανέκκλητα και ανεπιφύλακτα παραιτούμενοι του δικαιώματος της διαιρέσεως και διζήσεως, υπέρ 

{Σε περίπτωση μεμονωμένης εταιρίας : της Εταιρίας …………… Οδός …………. Αριθμός ……. Τ.Κ. ………} 

{ή σε περίπτωση Ένωσης ή Κοινοπραξίας : των Εταιριών 

α) ……………… οδός ……………… αριθμός ………………. Τ.Κ. …………..

β) ……………… οδός ……………… αριθμός ………………. Τ.Κ. ………….. 

γ) ……………… οδός ……………… αριθμός ………………. Τ.Κ. ………….. 

……

μελών της Ένωσης ή Κοινοπραξίας, ατομικά για κάθε μία από αυτές και ως αλληλέγγυα και εις ολόκληρο υπόχρεων μεταξύ τους εκ της ιδιότητάς τους ως μελών της Ένωσης ή Κοινοπραξίας}, 

και μέχρι του ποσού των ευρώ........................., για την καλή εκτέλεση της σύμβασης που ανατέθηκε με την υπ’ αρ. ....................  απόφαση και αφορά το έργο με τίτλο (συμπληρώνετε τον τίτλο του έργου) …….………..…… συνολικής αξίας (συμπληρώνετε το συνολικό συμβατικό τίμημα με διευκρίνιση εάν περιλαμβάνει ή όχι τον Φ.Π.Α.) ………........, σύμφωνα με τη με αριθμό................... πρόσκληση .

Το ανωτέρω ποσό της εγγύησης τηρείται στη διάθεσή σας, το οποίο και υποχρεούμαστε να σας καταβάλουμε ολικά ή μερικά χωρίς καμία από μέρους μας αντίρρηση ή ένσταση και χωρίς να ερευνηθεί το βάσιμο ή μη της απαίτησής σας, μέσα σε τρεις (3) ημέρες από την έγγραφη ειδοποίησή σας.

Η παρούσα ισχύει μέχρις ότου αυτή μας επιστραφεί ή μέχρις ότου λάβουμε έγγραφη δήλωσή σας ότι μπορούμε να θεωρήσουμε την Τράπεζά μας απαλλαγμένη από κάθε σχετική υποχρέωση.

Σε περίπτωση κατάπτωσης της εγγύησης, το ποσό της κατάπτωσης υπόκειται στο εκάστοτε ισχύον πάγιο τέλος χαρτοσήμου.

(Εξουσιοδοτημένη υπογραφή)

Β. ΥΠΟΔΕΙΓΜΑ ΒΙΟΓΡΑΦΙΚΟΥ ΣΗΜΕΙΩΜΑΤΟΣ

	ΒΙΟΓΡΑΦΙΚΟ ΣΗΜΕΙΩΜΑ

